text: Ung mand omkommet ved bilulykke
  14 april 2018 kl. 16.01
  Ulykke på rute 11 lørdag eftermiddag kostede en 28-årig mand livet, oplyser politiet.
  Ulykken skete på landevejen mellem Bredebro og Døstrup i Sønderjylland klokken 15.33 i eftermiddag.
  Den 28-årige fører mistede herredømmet over bilen, som kørte i grøften og blev slynget op på kørebanen igen. Her endte den på taget.
  I første omgang blev der meldt om én alvorligt tilskadekommen, men Syd- og Sønderjyllands Politi oplyser nu, at den 28-årige fører af bilen døde ved ulykken. En mandlig passager er fløjet til hospitalet i helikopter.
  Uheldet på Landevejen LV Rute 11 ved Skærbæk endte tragisk, idet føreren af bilen, en mand på 28 år, omkom ved uheldet. En passager i bilen blev indbragt til sygehuset som tilskadekommen. Pårørende er underrettet. #politidk
  Den omkomne er fra lokalområdet, og de pårørende er underrettet.
  Landevejen mellem Bredebro og Døstrup er fortsat spærret i begge retninger, og der er etableret omkørsel via Løgumkloster.
  Politiet oplyser, at oprydningen efter uheldet er i gang. Vejen forventes tidligst genåbnet klokken 18.30.
  